**J E G Y Z Ő K Ö N Y V**

**TESKÁND KÖZSÉG ÖNKORMÁNYZAT KÉPVISELŐTESTÜLETE**

**2017. november 9-I RENDES ÜLÉSÉRŐL.**

**Határozatok:**

**52/2017. (XI. 09.)**

**53/2017. (XI. 09.)**

**54/2017. (XI. 09.)**

**55/2017. (XI. 09.)**

**56/2017. (XI. 09.)**

**57/2017. (XI. 09.)**

**J E G Y Z Ő K Ö N Y V**

Készült Teskánd Község Önkormányzat Képviselőtestülete 2017. november 9-i rendes üléséről.

Jelen vannak: Tóth Istvánné polgármester, Bogár István, Dormán Jenő, Patakiné Sümegi

Mária Erzsébet, Sipos László, Simon Viktória képviselők,Fazekas István

jegyző, Darabos Balázsné jegyzőkönyvvezető.

Távol volt: Vizlendvai László képviselő

Tóth Istvánné polgármester köszöntötte a megjelenteket, megállapította, hogy az ülés határozatképes, jegyzőkönyvvezetőnek javasolta Darabos Balázsnét, hitelesítőknek pedig Simon Viktória és Dormán Jenő képviselőket.

A javaslatot a képviselőtestület egyhangúlag tudomásul vette.

Ezután javaslatot tett a napirendre:

A napirendi javaslatot a képviselőtestület egyhangúlag elfogadta.

1./ Beszámoló az elmúlt ülés óta történtekről

Előadó: Tóth István Jánosné polgármester

2./ Zalaegerszeg és Térsége Többcélú Kistérségi Társulás megszüntető okirat

elfogadása

Előadó: Tóth István Jánosné polgármester

3./ Egyéb ügyek

**Zárt ülés:**

4./ Bursa Hungarica Felsőoktatási Ösztöndíjpályázatokról döntés

Előadó: Tóth István Jánosné polgármester

5./ Polgármester beszámolója a polgármesteri hatáskörben hozott döntésekről

Előadó: Tóth István Jánosné polgármester

A napirendi javaslatot a képviselőtestület egyhangúlag elfogadta.

1./ Beszámoló az elmúlt ülés óta történtekről

Előadó: Tóth István Jánosné polgármester

Tóth István Jánosné polgármester az elmúlt ülés óta történt fontosabb eseményekről számolt be:

- A vis maior pályázat lezárás helyszíni ellenőrzése megtörtént,

- A beadott pályázatokról még döntés nincs, a hiánypótlások megtörténtek,

-Az önkormányzat pénzügyi helyzetét a pénzügyi bizottságnak kiküldött táblázat tartalmazza. Az önkormányzat részére átadott állami támogatásokat csak az adott célra lehet felhasználni, úgyhogy az önkormányzatnak nagyon nincs mozgástere.

-Németh Istvánnal a testület döntését közölte, arra még válasz nem érkezett.

- A Toldi utca végén lévő utolsó ház tulajdonosa jelezte, hogy az előtte lévő árokból a víz nem folyik el. Ennek megoldására, úgy hogy az árkot tovább viszik ezen az oldalon megtörtént. A tulajdonos birtokvédelmi kérelmet adott be az önkormányzat ellen, amelyben kérte, hogy a vizet a szemben lévő házhoz vezessék át. A Toldi utca belvízelvezetésével már sokat foglalkoztak, az ott lévő ingatlan tulajdonosa nem járul hozzá a vízelvezetéshez, a következő év feladata lesz a vízelvezetési terv elkészítése, úgy hogy a patakig legyen megoldás erre.

- A fittnes park kialakítása sikeres kezdeményezésként indult. A hely kiválasztással kapcsolatban volt egy kis probléma. Az ott lakók mozgolódtak ellene, de minden tisztázásra került. A lakóház mellé tujasor kerül. A park avatása november 26-án lesz. A közösségi kezdeményezést támogatni kell. A Teskándért Egyesület segített a projekt koordinálásában.

- A Ricsilla Sportegyesület TAO pályázatot nyert kosárliget kialakítására, ezzel kapcsolatosan megbeszélés volt, amelyen az alpolgármesterrel vettek részt. Kérte Bogár István alpolgármestert, hogy ismertesse a megbeszélésen elhangzottakat.

Bogár István elmondta, hogy 5 településre van tervezve kosárliget projekt. 70 millió forint esne a településre és 30 %--ék önrészt kellene biztosítani. Az önrészt a társasági adó felajánlásokból lehetne biztosítani. Ez nagyon soknak tűnik ennyit nem biztos, hogy össze tudnak szedni. A pályázat két részből áll egy kisebb és nagyobb részből. Először a kisebbiket próbálják meg ahhoz 3 millió forintot kell összegyűjteni. Kockázatot nem kell vállalni. Eszközök az egyesület nevén maradnak, ennek rendezésére szerződést kell írni. Az önkormányzat önrészt nem tud vállalni. Mivel a fejlesztés nagy része az iskolában valósulna meg a Klebelsberg Intézményfenntartó Társulástól is lehetne hozzájárulást kérni.

Tóth István Jánosné polgármester a vállalkozóknak a levél írását vállalják fel.

Tóth István Jánosné ASP rendszerre való áttérés miatt a hivatal dolgozói képzéseken vesznek részt, ezért sok esetben több ügyintéző hiányzik a hivatalból.

- Kártyanaptár készítését megrendelte, amelyen a drón felvétel alapján készült templom képe fog szerepelni.

2./ Zalaegerszeg és Térsége Többcélú Kistérségi Társulás megszüntető okirat elfogadása

Előadó: Tóth István Jánosné polgármester

Tóth István Jánosné polgármester elmondta, hogy a Zalaegerszeg és Térsége Többcélú Kistérségi Társulást 2017. december 31-el meg szeretnék szüntetni. Ehhez szükséges a társulási megállapodás elfogadása. Javasolta, hogy ezt fogadják el.

Hozzászólás nem volt, szavazásra került sor, amelynek eredményeként a képviselőtestület egyhangúlag / 6 igen szavazattal / a következő határozatot hozta:

**Teskánd Község Önkormányzata 52/2017.(XI.09.) számú határozata**

Teskánd Község Önkormányzat Képviselőtestülete a Zalaegerszeg és Térsége Többcélú Kistérségi Társulás társulási megállapodását elfogadja.

Felhatalmazza a polgármestert a megállapodás aláírására.

3./ **Egyéb ügyek**

**Ingatlan felajánlása**

Tóth István Jánosné polgármester ismertette a Tölgyfa utcában lévő útterület átadásáról érkezett levelet. Javasolta,hogy a területet az önkormányzat vegye át.

Hozzászólás nem volt, szavazásra került sor, amelynek eredményeként a képviselőtestület egyhangúlag / 6 igen szavazattal / a következő határozatot hozta:

**Teskánd Község Önkormányzata 53/2017. (XI.09.) számú határozata**

Teskánd Község Önkormányzat Képviselőtestülete a Teskánd 254/2 hrsz-ú ingatlan felajánlását elfogadja.

Felhatalmazza a polgármestert a szerződés aláírására.

**Közmeghallgatás tartása**

Tóth István Jánosné polgármester elmondta, hogy az önkormányzatnak évente egy alkalommal közmeghallgatást kell tartani. Javasolta, hogy a közmeghallgatás 2017. december 7-én 18 órakor legyen a Kemence-házban.

Hozzászólás nem volt, szavazásra került sor, amelynek eredményeként a képviselőtestület egyhangúlag / 6 igen szavazattal / a következő határozatot hozta:

**Teskánd Község Önkormányzata 54/2017.(XI.09.) számú határozata**

Teskánd Község Önkormányzat Képviselőtestülete 2017. december 7-én 18 órakor a Kemence-házban közmeghallgatást tart.

**Rendkívüli települési támogatás**

Tóth István Jánosné polgármester elmondta, hogy a rendkívüli szociális támogatás pályázaton az önkormányzat pályázata sikeres volt. Ennek folytán lehetőség van rendkívüli települési támogatásban részesíteni az előzetes számítások szerint a 6-18 éves korosztályt, amely 5.000,- Ft/fő támogatást jelentene.

A javaslatot a képviselőtestület tagjai támogatták, szavazásra került sor, amelynek eredményeként a képviselőtestület egyhangúlag / 6 igen szavazattal / a következő határozatot hozta:

**Teskánd Község Önkormányzata 55/2017.(XI.09.) számú határozata**

Teskánd Község Önkormányzat Képviselőtestülete a teskándi állandó lakcímmel rendelkező 6-18 év közötti kiskorúak részére 5.000,- Ft/fő rendkívüli települési támogatást állapít meg.

**Család- és gyermekjóléti feladatok ellátására szerződés**

Tóth István Jánosné polgármester elmondta, hogy a Zalamenti és Őrségi Önkormányzatok Szociális és Gyermekjóléti Társulásával a család és gyermekjóléti feladatok ellátására feladat-ellátási szerződést kötöttek a tavalyi évben 2017. december 31-ig. Javasolta, hogy a szerződést újabb 1 évre kössék meg.

A javaslatot a képviselőtestület tagjai támogatták, szavazásra került sor, amelynek eredményeként a képviselőtestület egyhangúlag / 6 igen szavazattal / a következő határozatot hozta:

**Teskánd Község Önkormányzata 56/2017. XI.29.) számú határozata**

Teskánd Község Önkormányzat Képviselőtestülete 2018. január 1-től 2018. december 31-ig feladat-ellátási szerződést köt a család- és gyermekjóléti feladatok ellátására a Zalamenti és Őrségi Önkormányzatok Szociális és Gyermekjóléti Társulásával.

Felhatalmazza a polgármestert a szerződés aláírására.

**Rendkívüli Önkormányzati támogatás**

Tóth Istvánné polgármester elmondta, hogy a 2017. évi központi költségvetésről szóló 2016. évi XC törvény 3. melléklete III.1. pontja alapján lehetőség van rendkívüli támogatási igény benyújtására, amely lehetőséggel az önkormányzat éljen.

Szavazásra került sor, amelynek eredményeként a képviselőtestület egyhangúlag / 6 igen szavazattal / a következő határozatot hozta:

**Teskánd Község Önkormányzata 57/2017. (XI. 09.) számú határozata**

Teskánd Község Önkormányzat Képviselőtestülete a 2017. évi központi költségvetésről szóló 2016. évi XC. törvény 3. melléklet III. 1. pontja szerinti települési önkormányzatok rendkívüli támogatására igényt nyújt be 2017. évre.

Tóth István Jánosné polgármester tájékoztatta a képviselőtestületet, hogy az Idősek Napja december 3-án 14 órakor lesz az iskolában. A karácsonyvárást december 21-ére tervezik.

Bogár István kérdése, hogy a Tölgyfa utcai járda tervezésével kapcsolatban történt-e előrelépés.?

Tóth István Jánosné polgármester beszélt a tervezővel a közmű egyeztetések miatt csúszik a terv elkészítése.

Simon Viktória a védőnői rendelő beázik, a váró helyiségben a vakolat már folyik le, kérte, hogy a festést javítsák ki.

Tóth István Jánosné polgármester árajánlatot kér a beázás kijavítására, a festést pedig saját dolgozóval megoldják.

Dormán Jenő a temető melletti rézsűn az oszlopok elmozdultak, a rézsűt meg kellene erősíteni. Meg kellene nézni a helyszínen szakemberrel.

Simon Viktória a „Muhoray parkban” lévő tuják már nagyon megnőttek, a parkot ki kellene tisztítani.

Patakiné Sümegi Mária Erzsébet a Hajnal utcában is ki kellene árkolni.

Tóth István Jánosné az árkolási munkákat a következő évben tudják elvégeztetni.

Sipos László a közbeszerzési bírság kapcsán kérdezte, hogy a Zalaber Kft-nek milyen felelőssége van?

Tóth István Jánosné polgármester a Zalaber Kft-vel kötött szerződésben bent van a felelősség viselése.

A következő 4./ 5./ napirendi pontot a képviselőtestület zárt ülés keretében tárgyalta.

Kmf.

Tóth István Jánosné Fazekas István

polgármester jegyző

Simon Viktória Dormán Jenő

jegyzőkönyv-hitelesítők